CELEX: 62014TN0677
Language: sl
Date: 2014-09-19 00:00:00
Title: Zadeva T-677/14: Tožba, vložena 19. septembra 2014 – Biogaran proti Komisiji

10.11.2014   
            
            
               SL
            
            
               Uradni list Evropske unije
            
            
               C 395/59
            
         
      Tožba, vložena 19. septembra 2014 – Biogaran proti Komisiji
      (Zadeva T-677/14)
      (2014/C 395/72)
      Jezik postopka: francoščina
      
         Stranki
      
      
         Tožeča stranka: Biogaran (Colombes, Francija) (zastopnik: T. Reymond, odvetnik)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  člene 1, 7 in 8 Sklepa Komisije št. C(2014) 4955 final z dne 9. julija 2014 v zvezi s postopkom na podlagi člena 101 PDEU in 102 Pogodbe o delovanju Evropske unije (AT.39612-Perindopril (SERVIER)) razglasi za nične v delu, v katerem se nanašajo na družbo Biogaran;
               
            
                  —
               
               
                  podredno, uporabi svojo neomejeno pristojnost za bistveno znižanje zneska globe, ki je družbi Biogaran naložena s členom 7 navedenega sklepa;
               
            
                  —
               
               
                  ugotovi, da se družbi Biogaran priznajo vse ugodnosti, ki izhajajo iz razglasitve ničnosti, deloma ali v celoti, Sklepa Komisije št. C(2014) 4955 final z dne 9. julija 2014, v okviru tožbe, ki so jo vložile družbe Servier S.A.S, Les Laboratoires Servier in Servier Laboratories Limited, ter na podlagi tega v okviru svoje neomejene pristojnosti sprejme vse ugotovitve;
               
            
                  —
               
               
                  Evropski komisiji naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja tri tožbene razloge.
      
                  1.
               
               
                  Prvi tožbeni razlog: napačna uporaba prava v izpodbijanem sklepu, ker naj ta ne bi dokazoval sodelovanja tožeče stranke pri kakršni koli kršitvi konkurenčnih pravil.
                  Tožeča stranka trdi, da sama ni storila nobenega protikonkurenčnega dejanja in ji ni bilo mogoče naložiti odgovornosti za izvensodno poravnavo na področju patentov, sklenjeno z matično družbo, pri kateri ni sodelovala in torej ni poznala njene vsebine.
               
            
                  2.
               
               
                  Drugi tožbeni razlog: izkrivljanje dejstev, saj naj bi se v izpodbijanem sklepu napačno štelo, da je sporazum o odobritvi in oskrbi, ki ga je tožeča stranka sklenila z družbo Niche služil kot dodatna spodbuda slednji družbi za sklenitev izvensodne poravnave na področju patentov z matično družbo tožeče stranke.
               
            
                  3.
               
               
                  Tretji tožbeni razlog: podredno, napačna uporaba prava, ker naj bi bila globa tožeči stranki naložena kljub temu, da naj bi šlo pri uveljavljani kršitvi za novo kršitev.